KOMISIJAS ĪSTENOŠANAS REGULA (ES) 2022/751

(2022. gada 16. maijs)

par darbīgās vielas hlorpikrīna neapstiprināšanu saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes Regulu (EK) Nr. 1107/2009 (2009. gada 21. oktobris) par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (1), un jo īpaši tās 13. panta 2. punktu,

tā kā:

(1) 2014. gada 21. decembrī uzņēmums European Chloropicrin Group (ECG) saskaņā ar Regulas (EK) Nr. 1107/2009 7. panta 1. punktu Apvienotajai Karalistei (“ziņotāja dalībvalsts”) iesniedza pieteikumu uz darbīgās vielas hlorpikrīna apstiprināšanu.

(2) Saskaņā ar Regulas (EK) Nr. 1107/2009 9. panta 3. punktu ziņotāja dalībvalsts 2014. gada 18. jūnijā pieteikuma iesniedzējam, pārējām dalībvalstīm, Komisijai un Eiropas Pārtikas nekaitīguma iestādei (“Iestāde”) paziņoja, ka pieteikums ir pieņemams.

(3) Attiecībā uz pieteikuma iesniedzēja ierosināto lietojumu saskaņā ar Regulas (EK) Nr. 1107/2009 11. panta 2. un 3. punktu ir novērtēta minētās darbīgās vielas iedarbība uz cilvēka veselību, dzīvnieku veselību un vidi. 2017. gada 12. decembrī ziņotāja dalībvalsts Komisijai un Iestādei iesniedza novērtējuma ziņojuma projektu.

(4) Saskaņā ar minētās regulas 12. panta 1. punktu Iestāde no ziņotājas dalībvalsts saņemto novērtējuma ziņojuma projektu nosūtīja pieteikuma iesniedzējam un pārējām dalībvalstīm un rīkoja sabiedrisko apspriešanu par to.

(5) Iestāde saskaņā ar Regulas (EK) Nr. 1107/2009 12. panta 3. punktu pieprasīja, lai pieteikuma iesniedzējs dalībvalstīm, Komisijai un Iestādei sniedz papildu informāciju.

(6) Profesionālizvērtēšanā, kura notika pēc Apvienotās Karalistes paziņojuma par nodomu izstāties no Savienības saskaņā ar Līguma par Eiropas Savienību 50. pantu, 2019. gada jūnijā ziņotājas dalībvalsts pienākumus, kas saistīti ar šo darbīgo vielu, uzņēmās Itālija.

(7) Papildu informācijas novērtējumu ziņotāja dalībvalsts Iestādei iesniedza kā atjauninātu novērtējuma ziņojuma projektu.

(8) Dalībvalstis un Iestāde izskatīja novērtējuma ziņojuma projektu. Iestāde 2020. gada 30. janvārī Komisijai iesniedza secinājumu (2) par darbīgās vielas hlorpikrīna riska novērtējumu.

(9) Secinājumā Iestāde norādīja, ka, balstoties uz pieejamo informāciju, tā nevarēja pabeigt riska novērtējumu attiecībā uz patērētājiem, lietotājiem, strādniekiem, garāmgājējiem un iedzīvotājiem, kā arī konstatēja iespējamas bažas, kuras attiecībā uz visiem reprezentatīviem lietojumiem saistītas ar gruntsūdeņiem, augsnes makroorganismiem un mikroorganismiem, kā arī ar augsnē mītošiem nemērķa posmkājiem.

(10) Turklāt nebija iespējams pabeigt novērtējumu par riskiem ūdens organismiem, bitēm, uz lapām mītošiem nemērķa posmkājiem, sliekām un nemērķa sauszemes augiem.

(11) Komisija aicināja pieteikuma iesniedzēju sniegt komentārus par Iestādes secinājumu un saskaņā ar Regulas (EK) Nr. 1107/2009 13. panta 1. punktu – par pārskatīšanas ziņojuma projektu. Pieteikuma iesniedzējs komentārus iesniedza, un tie tika rūpīgi izskatīti.

(12) 2021. gada 22. oktobrī Komisija Augu, dzīvnieku, pārtikas aprites un dzīvnieku barības pastāvīgajai komitejai iesniedza pārskata ziņojumu un regulas projektu par darbīgās vielas hlorpikrīna neapstiprināšanu. Komisija atzīmēja, ka Iestādes konstatētās bažas nav varēts novērst un ka tāpēc nav varēts secināt, ka apstiprināšanas kritēriji ir izpildīti.

(13) Ar 2022. gada 18. janvāra vēstuli pieteikuma iesniedzējs hlorpikrīna apstiprināšanas pieteikumu atsauca. Tāpēc hlorpikrīnu nevajadzētu apstiprināt.

(14) Šī regula neliedz iespēju uz Regulas (EK) Nr. 1107/2009 7. panta pamata iesniegt citus pieteikumus uz hlorpikrīna apstiprināšanu.

(15) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants Darbīgās vielas neapstiprināšana Darbīgā viela hlorpikrīns nav apstiprināta.

2. pants Stāšanās spēkā Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2022. gada 16. maijā Komisijas vārdā – priekšsēdētāja Ursula VON DER LEYEN

(1) OV L 309, 24.11.2009., 1. lpp.

(2) EFSA Journal 2020; 18(3):6028, Conclusion on the peer review of the pesticide risk assessment of the active substance chloropicrin. doi:10.2903/j.efsa.2020.6028.